Kuffa, Štefan, poslanec NR SR (2013-05-16):
Ďakujem. Vážená pani podpredsedníčka, vážená pani ministerka, pán spravodajca, milí kolegovia, kolegyne, ale aj milí priatelia z chotára zo Spišskej Novej Vsi, bude to inšpiratívne možno, akurát teraz rozprávame o zákone na ochranu nefajčiarov. Môj príspevok bude trochu iný, ako v predchádzajúcom príhovore mala kolegyňa, ktorá viedla ten rozhovor v tom duchu, že tí nefajčiari alebo aj tí fajčiari sú nejako v nedostatočnom objeme alebo množstve chránení. Ja tu chcem poukázať na trošku iný rozmer a inú sociálnu skupinu, ktorá patrí tiež k fajčiarom. Chcem v úvode, ako som to už aj minule rozprával, aby to zle nebolo interpretované, lebo zle aj chápané, som nefajčiar, nebol som fajčiarom, možno v tom detskom veku ako chlapci, tak sme skúšali to fajčenie, ale to bolo tak všetko, pravidelným fajčiarom som nikdy nebol a fajčenie naozaj škodí zdraviu, tak ako je to uvedené v tomto predkladanom materiáli, spôsobuje rakovinu hrtana, ústnej dutiny, môže zabiť nenarodené dieťa, spôsobuje neplodnosť, impotenciu, rad problémov, ktorý je uvedený v predkladanom návrhu zákona. V úvode chcem, skôr než ako prečítam aj môj pozmeňujúci návrh k vládnemu návrhu zákona, chcem povedať aj to, že viac ako 8 rokov osobne participujem v službe pri zomierajúcich pacientoch a návrh pozmeňujúceho zákona sa bude práve dotýkať tejto skupiny. Tak som uvažoval nad návrhom tohto zákona a veľakrát som si to preberal v hlave. Zdá sa mi to, na jednej strane je to dobrý návrh, ale veľakrát aj my ako poslanci správame sa akoby tak pokrytecky. Na jednej strane takto sa srdcervúco bijeme do pŕs a bojujeme za nefajčiarov, ale či tomu aj v skutočnosti tak je? Keď idete do obchodov a v hypermarketoch a platíte pri kase, skúste si každý vo svojej hlave premietnuť, čo pri týchto kasách tam je. Aký tovar, aký sortiment. Práve vtedy, keď končíte ten tovar, tak teda ten nákup, tak vás obklopuje tovar práve tabakových výrobkov. Teda pozrieť sa aj na tento rozmer tuná, keď naozaj to myslíme úplne a úprimne vážne. Rovnako chcem poukázať aj na tú skutočnosť, ja tým, že som nefajčiar, aj na 50, aj na 100 metrov zacítim cigaretový dym. Niežeby som bol padavka a odpadnem teraz z tohto dymu, ale koľkokrát sa mi stalo, že som kráčal po chodbách Národnej rady a tieto chodby Národnej rady sú zadymené. Ja sa pýtam, ako? Ako je to možné? Fajčí sa potom kdesi aj inde ako na vyhradených miestach? Zrejme áno. To, čo som videl na vlastné oči, to nebudem tu nejako tak prezentovať, aby som niekoho takto nezhodil, ale tak ako to bolo spomenuté, aby tu nebol prijímaný len zákon na to, aby to bolo pro forma, ale však až tak ho dodržiavať nebudeme. S jednou vecou, s ktorou som už minule nesúhlasil, pani ministerka ma vtedy tak upozornila, že sa to týka fyzických a právnických osôb. Ja viem, čo sú fyzické a právnické osoby, ja som vtedy hovoril o fyzických osobách ako o osobách ako takých a fyzické osoby ako podnikateľské subjekty, to sú v zmysle Obchodného zákonníka a živnostenského zákona a právnické osoby. Dotknem sa teraz tých podnikateľských subjektov a ich zariadení. Návrh zákona, ja som to už pripomienkoval vtedy, ale aj teraz si to dovolím ako pripomienkovať. Nemôžem súhlasiť s výškou udelenej pokuty. Štát sa nemôže správať aj pri ochrane nefajčiarov ako výpalník. Mne to naozaj takto pripadá. Tá pokuta zdá sa mi naozaj veľmi neprimeraná a tá pokuta od 500 do 15-tisíc eur. Tu keď som sa kolegov niektorých ako spýtal: „Vieš si predstaviť, že by si dostal 15-tisíceurovú pokutu?“ Ak ju dostaneš, tak v priebehu týždňa dvakrát. Alebo mesiaca. Ja si to neviem predstaviť. Pokuta, ak to myslíme úplne vážne, má mať výchovný aspekt. Myslím si, žeby takýto mala mať. Nemôžeme pozerať len na tú sankciu. Za minulý rok podľa predkladaného materiálu v dôvodovej správe je napísané, je uvedené, že sme vybrali 15-tisíc eur na pokutách za nedodržiavanie zákona na ochranu nefajčiarov. Predpoklad na tento rok je, myslím, tak podľa predkladaného materiálu 10-tisíc eur. Tak je to taký paradox, že zvyšujeme štvornásobne pokuty hore, tú hornú sadzbu skoro štvornásobne, a pritom je ten predpoklad, že ten výber na tých pokutách bude nižší, čo, no tak je to také zaujímavé, ale tak bolo by to možno aj dobre, ale skôr ja v tomto návrhu zákona by som si vedel predstaviť, ako motivovať tie prevádzky. Ako ich motivovať tak, aby oni vytvárali tie nefajčiarske pracoviská, a nielen udeľovať sankcie a pokuty. Tá pokuta, ktorá bola predtým v zákone alebo ešte aj stále je, od 331 do 3 319 eur, mne sa zdala, že bola dostatočne vysoká. Veď 100-tisíc korún v slovenských korunách dostať ako pokutu na prevádzke, myslím si, že je to veľmi vysoká suma. 15-tisíc eur, to je 450-tisíc slovenských korún, je to, pre malú prevádzku je to úplne zničujúce. No je to taký paradox, tak asociatívne ma to napadá, keď si zapálite cigaretu a možno hodíte kdesi nedohorenú zápalku a podpálite les, tak aj toto mi tak pripadá, akoby také bolo to výpalníctvo zo strany štátu. Naozaj nemôžem súhlasiť s tou výškou pokuty, aj keď s fajčením nesúhlasím a 9 z 10 teda ľudí alebo pacientov onkologických chorých na rakovinu pľúc, teda 9 z týchto pacientov práve príčinou tohto ochorenia onkologického je fajčenie. Chcem tuná pripomenúť ešte jednu vec, ktorú aj hovoril v tom prvom čítaní, a v návrhu zákona je vyňatá istá skupina alebo isté skupiny alebo oddelenia v rámci zdravotníckych zariadení, resp. sociálnych zariadení, kde je možné fajčiť. V zdravotníckych zariadeniach – v návrhu zákona – je v podstate zákaz fajčiť okrem psychiatrických oddelení. Ja som to vtedy pani ministerku pochválil, že je to správne, ale som ju aj zároveň poprosil, aby sa pozrela na to, aby sa tam doplnilo do tohto zákona, aby tam bola čiarka, a to sú paliatívne oddelenia a hospice. Určite nie náhodou sa premietlo toto oddelenie zo zdravotníckych zariadení. Psychiatrický pacient, ktorý je napätý, má psychické problémy, je tuhým fajčiarom, a ak mu odnímeme to fajčenie, teda keď je naozaj závislý na tom fajčení, tak tá agresivita, je tendencia, že tam stúpa, čo je prirodzené. Tak nemôžeme ho takto eliminovať a odrazu. Rovnako aj u alkoholikov, nemôžeme naraz ako ich tiež takto strihnúť, ale postupne sa tie abstinenčné syndrómy, vieme, ako sa dostávajú a koľkokrát sú ako devastujúce. Rovnako aj sociálne zariadenia sú tu zahrnuté do toho, kde teda sa môže na vyhradených fajčiarskych miestach alebo v tých fajčiarniach fajčiť, čo je, tiež si myslím, že je správne. Paliatívne oddelenia a hospice sú zvláštnymi oddeleniami. Ja vo voľnom čase a svoj voľný čas naozaj obetujem a som pri zomierajúcich pacientoch. Tak myslím si, to by som vedel dlho o tom rozprávať a veľakrát tí pacienti, ktorí teraz aj sú zomierajúci, sú terminálni, tak ruka v ruke ide práve to somatické ochorenie s tým psychickým ochorením. Neviem si predstaviť, že v hospici, ak by bola požiadavka zomierajúceho pacienta, tuhého fajčiara, ktorý celý život fajčil. Sú tu ľudia, ktorí fajčia 20, 40, 50 rokov, možno sú rekordmani, ktorí aj viac, aj ten objem tých cigariet a jednoducho zomiera a je to jeho posledná požiadavka, aby si zapálil. Hospice budú tie a paliatívne oddelenia, ktoré sa budú dostávať do rozporu so zákonom. My im tú cigaretu dáme, ale my sa dostávame naozaj do rozporu so zákonom s tým, že nám hrozí pokuta, zariadeniu ako takému, že to je od 500 do 15-tisíc eur, čo ja považujem naozaj za neprimerané. Kolega v parlamente mi tu povedal tak humorne, nebudem ho citovať, teda menovať, ale on mi povedal, že dobrý je to návrh, len škoda, že i tam nedal, aby sa tam mohla fajčiť u tých zomierajúcich aj tá mariška. No ja som mu na to úplne vážne odpovedal, že, naopak, pozri sa, na hospicoch, a to je samozrejmé, nemôžeme všetci všetko vedieť, ale hospice sú tie, kde sa zomierajúcim pacientom podávajú, dá sa povedať takto, drogy. Sú to opiáty. Sú Durogesic, náplaste, ktoré tlmia bolesť u zomierajúceho pacienta, a aplikuje sa morfín priamo intravenózne. Priamo sa pichá morfín. To nie je nejaká mariška, to je nič, to je slabé, to ti neutlmí tú bolesť, hej, to naozaj ten fajčiar, ktorý je, tak on len ten psychický aspekt, keď on fajčí, tak ten je taký, ktorý ho môže trošku ukľudniť, upokojiť. Takže zomierajúci pacienti, to je zvláštna kategória. Pracujem na hospici viac ako osem rokov, takže k tejto skupine mám veľmi blízko, a poprosil by som vás, ak teda bude teda vôľa, tak podporiť pozmeňovací návrh zákona. Ja si ho dovolím tuná v tejto chvíli prečítať, teraz neviem, či mi nezostal na lavici. Áá, tu ho mám, prepáčte. Pozmeňujúci návrh poslanca Národnej rady Slovenskej republiky Štefana Kuffu k vládnemu návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene doplnení niektorých zákonov v znení neskorších predpisov, tlač 384. Vládny návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov sa dopĺňa takto: V čl. I bod 7 v § 7 ods. 1 písm. b) sa na konci pripájajú tieto slová: „v oddeleniach paliatívnej starostlivosti a v hospicoch,“. Odôvodnenie: Okrem umožnenia fajčenia psychiatrickým pacientom na psychiatrických oddeleniach navrhujeme ustanoviť možnosť fajčenia vo vyhradených fajčiarniach aj na oddeleniach paliatívnej starostlivosti a v hospicoch. U zomierajúcich pacientov – fajčiarov sa v dôsledku úplnej abstinencie fajčenia môžu prejaviť psychické príznaky, ako aj fyzické príznaky. Toľko pozmeňujúci návrh. V predkladanom materiáli je spomenutá skupina detí, kde tá hranica naozaj sa posúva, je tá štatistika z roku 2010, teda už má to nejaké 2-3 roky, ale je alarmujúce to, že 10-ročné deti experimentujú s cigaretami. Ja by som chcel poukázať skôr tuná na prevenciu a vedieť a vnímať rozdiel medzi tým, kto je závislý už a kto je potenciálny fajčiar. Proti tým treba pôsobiť tu skôr výchovne a preventívne, aby nám nenarastal ten počet tých fajčiarov, a na to sústrediť tú silu aj tú energiu, aby sme tých fajčiarov reálne tuná nemali. Lebo naozaj však ste tu lekári, tak zdravotnícky systém je zaťažovaný práve aj touto kategóriou fajčiarov. Oni si sami tým, že fajčia, tak spôsobujú si nevyliečiteľné ochorenia a v dôsledku čoho aj zomierajú. Tá veková skupina, keď je 10 rokov a mladší, sa to pohybuje okolo, osciluje to nejako okolo 30 %, to hovorí ten výskum. Myslím si, že je to veľmi alarmujúce. Veľakrát aj tí pedagógovia a učitelia majú problém so samotnými deťmi alebo žiakmi a študentmi na školách, aby tieto decká naozaj nefajčili. Koľkokrát sa pokútne fajčí, dokonca až v budovách školy, nehovoriac o tom, že sa fajčí pred budovami škôl. Tento problém naozaj sa dotýka celej Európy. Neviem, že či to bude naozaj tá správna cesta, tá cesta represie, ja by som skôr odporúčal tú cestu naozaj tej prevencie. To si myslím, že to je tá cesta a cesta tej motivácie. Keď som bol teraz nedávno v zahraničí, však môžem tú krajinu spomenúť, bolo to Nemecko, tak bol som aj v iných krajinách, ale okrem toho, tak tam som videl mládežníkov pred, ktorí stáli pred gymnáziom, mali prestávku. No a boli také skupinky a málokto z týchto mladých ľudí, musím povedať, že nefajčil, hej, tie vyššie vekové skupiny. No zas na druhej strane musím povedať, že mali tam vytvorené podmienky a bola veľká zase skupina týchto mladých ľudí, ktorí sa venovali športu. Mali tam basketbalové ihrisko, hneď futbalové ihrisko, nejaké preliezačky, mohli sa naozaj tomu športu aktívne venovať a povinne cez tú obedňajšiu, poludňajšiu prestávku tieto decká sú vyhnané na ten školský dvor a venujú sa tej pohybovej aktivite. Zas na druhej strane je naozaj alarmujúce to, že tí mladí ľudia začínajú fajčiť, a veľmi zlou vizitkou je to, to musím tak poukázať a to mi aj prepáčte a to je práve ženská populácia, dievčatá sa naozaj veľmi často predvádzajú a naozaj v mladom veku začínajú fajčiť. Neuvedomujú si to, že raz budú chcieť byť matkami a budú mať problém v čase tehotenstva, tak ako aj v materiáli je to pravdivo uvedené, že tuhá fajčiarka, tuhý fajčiar, hlavne žena teda v tehotenstve môže ohroziť život dieťaťa, jeho zdravý vývoj, dokonca ho môže tým fajčením zabiť. Říčan, ktorý je psychológom, český univerzitný profesor, tak on hovorí toľko, že žena, aby sa nesprávala ku svojmu dieťaťu v prenatálnom období ako ku nejakému kusu mäsa. To nie je kus mäsa, ku ktorému sa takto bezcitne správaš. Chcem ešte, dovoľte mi, pani predsedníčka, keď budem veľmi, trošku tak zájdem, tak mi to tak prepáčte, ale chcem, chcel by som taký krátky len vstup a Antona Martvoňa chcem poprosiť, aby naozaj urobil to ospravedlnenie, a nech to urobí, to gesto voči pánovi profesorovi Osuskému, bolo to veľmi nepekné, označiť tuná kolegu za univerzitného šaša, je to tak dehonestujúce a tak ponižujúce. Dotklo sa to aj mňa, musím sa priznať, a pritom Antona si vážim a chcem si ho aj naďalej vážiť. Dodo, na mňa môžeš tak pozerať tuná tak veľmi divne, ale ja si vás chcem vážiť všetkých kolegov, skutočne a rovnako aj jeho. Ale keď je skutočným chlapom a skutočným mužom, nech urobí to gesto a nech sa ospravedlní. To nie je to, či sme teraz ľavica alebo pravica. Máme právo na rozdielny názor a môžeme to rôzne tuná interpretovať, ale bolo to veľmi neslušné a dehonestujúce. Ďakujem za pozornosť.